
   KANEPI VALLAVOLIKOGU


MÄÄRUS
Kanepi                                                                                    		21.10.2026 nr 
Kanepi valla lemmikloomade pidamise eeskiri
Määrus kehtestatakse kohaliku omavalitsuse korralduse seaduse § 22 lõike 1 punkti 36² ja § 22¹ alusel.

§ 1. Üldsätted
(1) Kanepi valla lemmikloomade pidamise eeskiri (edaspidi lühendatult eeskiri) sätestab lemmikloomade pidamise ja märgistamise nõuded ning avaliku korra tagamiseks vajalikud täpsustused Kanepi valla haldusterritooriumil.
(2) Eeskiri on täitmiseks kohustuslik kõigile füüsilistele ja juriidilistele isikutele, kelle omandis või valduses on lemmikloom, samuti isikule, kes tegeleb lemmiklooma pidamisega rendi-, hoiu- või muu selletaolise suhte alusel kokkuleppel omanikuga (edaspidi loomapidaja).
(3) Lemmiklooma pidamisel tuleb lisaks käesolevale eeskirjale järgida loomakaitseseadust, veterinaarseadust, korrakaitseseadust ning muid loomapidamist reguleerivaid õigusakte.
(4) Eeskirja ei kohaldata jahikoerale jahipidamisel jahiseaduses sätestatud tähenduses ega teenistus- või abikoerale (sealhulgas pimeda juhtkoer) tema teenistus- või abiülesannete täitmisel.
(5) Käesolevat eeskirja ei kohaldata põllumajandusloomadele. Kui põllumajanduslooma või -lindu peetakse lemmikloomana, kohaldatakse käesolevat eeskirja ulatuses, mis on vajalik avaliku korra, heakorra ning isikute ja vara ohutuse tagamiseks.

§ 2. Mõisted
Eeskirjas kasutatakse mõisteid järgmises tähenduses:
1) lemmikloom – inimese isiklikuks meelelahutuseks, seltsiks või abiks peetav või pidamiseks mõeldud loom, sealhulgas koer, kass, valgetuhkur, näriline, küülik, puurilind, roomaja, kahepaikne ja akvaariumikala;
2) loomapidaja – füüsiline või juriidiline isik, kelle omandis või valduses on lemmikloom, samuti isik, kes vastutab looma eest rendi-, hoiu- või muu õigussuhte alusel omanikuga;
3) hulkuv lemmikloom – loomapidaja järelevalveta jäänud või loomapidaja juurest lahti pääsenud lemmikloom;
4) omanikuta lemmikloom -  lemmikloom, kelle omanikku ei ole võimalik tuvastada;
5) avalik koht – üldkasutatav koht või vabaks liikumiseks ja kasutamiseks avatud territoorium, ehitis, ruum või selle osa, samuti ühissõiduk.

§ 3. Lemmiklooma pidamise üldnõuded
(1) Loomapidaja tagab pideva järelevalve lemmiklooma üle ning väldib looma omal tahtel väljapääsemise temale kuuluvalt või tema kasutuses olevast ruumist, ehitisest või territooriumilt.
(2) Loomapidaja peab tagama lemmikloomale liigikohased pidamistingimused, sealhulgas piisava toidu ja joogivee, liikumisvõimaluse, sobiva puhkekoha ning vajaduse korral varjumisvõimaluse.
(3) Lemmiklooma pidamine ei tohi häirida avalikku korda, öörahu, teiste isikute tavapärast elukeskkonda ega teisi loomi. Lemmiklooma poolt isikute või teiste loomade häirimine, ohustamine või neile kahju tekitamine on keelatud.
(4) Kui loomapidaja on juriidiline isik, peab ta määrama lemmiklooma heaolu ja eeskirja täitmise eest vastutajaks füüsilise isiku.
(5) Loomapidaja koristab viivitamata lemmiklooma väljaheited teise isiku omandis olevalt kinnisasjalt ja avalikust kohast.
(6) Nakkusohtlikult haige või haiguskahtlase lemmikloomaga avalikus kohas viibimine on keelatud, välja arvatud vältimatuks liikumiseks veterinaararsti juurde või muul õigustatud põhjusel, kui loomapidaja rakendab nakkusohu vältimiseks vajalikke meetmeid
(7) Loomapidaja tagab talle kuuluva lemmiklooma vaktsineerimise vastavalt õigusaktides sätestatud korrale.
(8) Loomapidajal on soovituslik kasutada koeral kaelarihma, millele on märgitud loomapidaja kontaktandmed, kui see ei ohusta looma heaolu ning halva nähtavuse korral või pimedal ajal helkurit või muud nähtavust parandavat vahendit.
(9) Lemmiklooma avalikus supluskohas ujutamine suplushooajal on keelatud.
(10) Loomapidajal on keelatud lemmiklooma hüljata, vigastada, abitusse seisundisse jätta, tekitada põhjendamatuid füüsilisi või vaimseid kannatusi või põhjustada looma hukkumist.
(11) Loomapidaja, kes soovib lemmikloomast loobuda, peab tagama lemmiklooma üleandmise uuele loomapidajale või loomade pidamiseks ettenähtud kohta. Lemmiklooma eutanaasia on lubatud üksnes loomakaitseseaduses sätestatud alustel ja veterinaararsti poolt.

§ 4. Lemmiklooma pidamise territoorium
(1) Loomapidaja piirab temale kuuluva või tema kasutuses oleva territooriumi, kus lemmikloom vabalt liigub, viisil, mis välistab looma veterinaarseaduse § 37 lõike 1 tähenduses omal tahtel väljapääsemise.
(2) Territooriumi, kus peetakse koera, sissepääsu juurde paigaldab loomapidaja koera olemasolust teavitava hoiatussildi ning tagab ameti- või tööülesannet täitva isiku ohutu juurdepääsu territooriumile.
(3) Korterelamus ja selle territooriumil lähtutakse lemmiklooma pidamisel lisaks käesolevale eeskirjale ka korteriühistu põhikirjast, kodukorrast või muust ühist haldamist reguleerivast kokkuleppest.

§ 5. Käitumine avalikus kohas
(1) Avalikus kohas peab lemmikloom olema jalutusrihma otsas ja vajaduse korral suukorviga või kandevahendis, tagamaks kaasinimeste ja teiste loomade ohutuse. Ühissõidukis peab lemmikloomal olema jalutusrihm ja suukorv, välja arvatud kandevahendis olev lemmikloom.
(2) Loomapidajal on keelatud lubada lemmikloomal viibida lõastamata ja järelevalveta lasteasutuse, kooli ja mänguväljaku territooriumil, samuti kalmistul ning suplushooajal supluskohas, kui vastava koha kasutuskorraga ei ole sõnaselgelt lubatud teisiti. Piirang ei laiene teenistus- ega abikoerale tema ülesannete täitmisel.
(3) Loomapidaja vastutab selle eest, et lemmikloom ei häiriks ega ohustaks kaaskodanikke, teisi loomi ega kahjustaks vara.
(4) Lemmikloomana peetava põllumajanduslooma või -linnuga avalikus kohas liikudes peab loomapidaja tagama, et loom ei kahjusta haljastust, teed, kraave, avalikku ruumi ega häiri liiklust või avalikku korda.

§ 6. Lemmiklooma märgistamine ja registreerimine
(1) Koer, kass ja valgetuhkur märgistatakse mikrokiibiga ning kantakse lemmikloomaregistrisse.
(2) Märgistatud koer, kass ja valgetuhkur ning soovituslikult muu lemmikloom registreeritakse ja nende üle peetakse arvestust Kanepi valla lemmikloomaregistris, mille pidamisel kasutatakse kohalike omavalitsuste lemmikloomaregistri standardlahendust aadressil www.llr.ee või riikliku loomade registrit selle valmimisel. 
(3) Loomapidaja peab tagama käesoleva paragrahvi lõikes 1 nimetatud lemmiklooma märgistamise ja lemmikloomaregistrisse kandmise 14 päeva jooksul arvates looma kolmekuuseks saamisest või täiskasvanud looma omandamisest. 
(4) Kui lemmikloom on juba märgistatud, kuid ei ole kantud lemmikloomaregistrisse, peab loomapidaja kandma looma registrisse 14 päeva jooksul looma omandamisest või looma Kanepi valla haldusterritooriumil pidama asumisest arvates.
(5) Loomapidaja on kohustatud registrisse kantud andmed hoidma ajakohasena, sealhulgas muutma need looma võõrandamisel, loomapidaja andmete muutumisel või looma surma korral õigusaktides sätestatud tähtaja jooksul.
(6) Lemmiklooma märgistamise ja registreerimise korraldamine on loomapidaja kohustus.

§ 7. Hulkuvad lemmikloomad
(1) Loomapidaja korraldab tema juurest lahti pääsenud lemmiklooma püüdmise. Kui loomapidaja seda ei tee või kui tegemist on omanikuta lemmikloomaga, korraldab lemmiklooma püüdmise Kanepi Vallavalitsuse hallatav asutus Kanepi valla Varahaldus (edaspidi lühendatult Varahaldus) õigusaktides sätestatud korras
(2) Hulkuva lemmiklooma püüdmist, pidamist, tema omaniku kindlakstegemist ja vajaduse korral hukkamist korraldatakse vastavalt  Vabariigi Valitsuse  16. aprilli 2002 määrusele nr 130 „Hulkuvate loomade püüdmise, pidamise ja nende omaniku kindlakstegemise ning hulkuvate loomade hukkamise kord“.
(3) Kui loomapidaja juurest lahti pääsenud lemmiklooma püüdmise või pidamise korraldab Varahaldus, kannab lemmiklooma püüdmise ja pidamisega seotud kulud lemmiklooma pidaja.
(4) Kui hulkuv lemmikloom on identifitseeritav, kuid teda ei ole võimalik kohe loomapidajale tagastada, paigutatakse lemmikloom kuni loomapidajale tagastamiseni loomade pidamiseks ettenähtud kohta. Looma hoidmise tähtaeg, omaniku teavitamine ja looma edasine käitlemine toimub õigusaktides sätestatud korras.
(5) Hulkuva lemmiklooma hädavajaduseta toitmine ning pidamine Kanepi valla haldusterritooriumil on keelatud. Toitmine on lubatud looma abitusse seisundisse jätmise või vahetu ründe vältimiseks, kuid sellisel juhul tuleb loomast viivitamata teavitada Varahaldust. 
(6) Ohtliku lemmiklooma võib hukata enesekaitseks üksnes juhul, kui looma rünnak ohustab vahetult inimese elu või tervist ning rünnakut ei ole võimalik teisiti vältida või tõrjuda.

§ 8. Lemmiklooma korjuse käitlemine ja matmine
(1) Lemmiklooma korjust tuleb käidelda viisil, mis ei ohusta inimeste ega loomade tervist ega kahjusta keskkonda.
(2) Lemmiklooma korjuse võib üle anda veterinaararstile, loomsete kõrvalsaaduste käitlejale või põletamiseks loomsete jäätmete põletustehasesse õigusaktides sätestatud korras.
(3) Lemmiklooma võib matta loomapidaja kinnistul või kinnistu omaniku nõusolekul, kui on täidetud kõik järgmised tingimused:
1) lemmikloomal ei olnud ohtlikku nakkushaigust ega selle kahtlust;
2) matmine toimub kohas, kus oht inimeste ja loomade tervisele on minimaalne;
3) matmine toimub viisil, mis välistab lihatoiduliste ja kõigetoiduliste loomade juurdepääsu korjusele;
4) matmine ei kahjusta keskkonda, põhjavett ega pinnavett;
5) korjuse transport matmispaika toimub viisil, mis välistab ohu inimeste ja teiste loomade tervisele.
(4) Lemmiklooma matmine avalikul maa-alal, avalikus pargis, haljasalal, supluskohas, rannal, kalmistul või mujal selleks mitte ettenähtud kohas on keelatud.

§ 9. Vastutus  
(1) Loomapidaja vastutab tema lemmiklooma poolt tekitatud varalise kahju või inimesele tekitatud tervisekahjustuse eest.
(2) Eeskirja rikkumise eest, kui see ettevaatamatusest põhjustas varalise kahju või inimesele tervisekahjustuse, karistatakse kohaliku omavalitsuse korralduse seaduse § 66³ alusel.
(3) Kohaliku omavalitsuse korralduse seaduse § 66³ sätestatud väärteo kohtuvälised menetlejad on Kanepi Vallavalitsus ning Politsei- ja Piirivalveamet vastavalt oma pädevusele.

§ 10. Riiklik järelevalve ja sunniraha
(1) Riiklikku järelevalvet käesoleva eeskirja täitmise üle teeb Kanepi Vallavalitsus kohaliku omavalitsuse korralduse seaduse § 65¹ alusel.
(2) Kanepi Vallavalitsus võib käesoleva eeskirja täitmise üle riikliku järelevalve tegemisel kohaldada kohaliku omavalitsuse korralduse seaduse § 65¹ lõikes 3 nimetatud riikliku järelevalve erimeetmeid korrakaitseseaduses sätestatud alusel ja korras.
(3) Ettekirjutuse täitmata jätmise korral võib Kanepi Vallavalitsus rakendada asendustäitmise ja sunniraha seaduses sätestatud korras sunniraha. Iga kord rakendatava sunniraha ülemmäär on 6400 eurot.
(4) Käesoleva eeskirja nõuete olulise või korduva rikkumise korral, eelkõige juhul, kui rikkumisega kaasneb vahetu oht isiku elule või tervisele, võib Kanepi Vallavalitsus kohaliku omavalitsuse korralduse seaduse § 65² alusel võtta täitmiseks üle lemmikloomapidaja kohustused, mis on seotud lemmiklooma nõuetekohase pidamisega, ning võtta lemmikloom tema senisest asukohast ära ja paigutada loomade pidamiseks ettenähtud kohta.

§ 11. Rakendussätted
(1) Kanepi Vallavolikogu 21.05.2020 määrus nr 7 „Kanepi valla koerte ja kasside pidamise eeskiri“ tunnistatakse kehtetuks.
(2) Määrus jõustub kolmandal päeval pärast Riigi Teatajas avaldamist.
 
/digitaalselt allkirjastatud/
Marek Kruusla
volikogu esimees

